දක්ෂිණ අධිවේගී මාර්ගයේ ගාල්ල සිට මාතර දක්වා වූ කොටස මේ වසරේ අගෝස්තු මාසය වනවිට නිමා කරන්නැයි ජනාධිපති මහින්ද රාජපක්ෂ මහතා අදාළ අංශ වෙත උපදෙස් දෙයි.මාර්ගයේ කොන්ත්‍රාත් කටයුතු සිදුකරන චීන සමාගම් සහ අරමුදල් සපයන චීන රජය වෙනුවෙන් ශ්‍රී ලංකාවේ චීන තානාපති වූ ජියාන්ගාඕ මහතා ද මේ මාර්ගයේ ඉදිකිරීම් නිම කිරීමට උපරිම කැපවීමෙන් කටයුතු කරන බවට එකඟත්වය පළ කෙරිණි.කොළඹ - දකුණ, කොළඹ - කටුනායක, කොළඹ - මහනුවර සහ උතුරු අධිවේගී මාර්ගයන්හි වත්මන් ප්‍රගතිය සම්බන්ධයෙන් සොයා බැලීම සඳහා ජනාධිපති මහින්ද රාජපක්ෂ මහතාගේ ප්‍රධානත්වයෙන් අරලියගහ මන්දිරයේදී පැවැති විශේෂ සාකච්ඡාවේදී මේ බව අනාවරණය විය.කොළඹ සිට කටුනායක දක්වා ඉදිකෙරෙන අධිවේගී මාර්ගයේ මූලික ඉදිකිරීම් කටයුතු සියයට 75 ක් පමණ මේ වනවිට අවසන්කර තිබෙන අතර එම මාර්ගයද මේ වසරේ අගෝස්තු මාසය වනවිට අවසන් කිරීමට නියමිත බව මෙහිදී හෙළිවිය.